Pioneer: Kenia sê ja vir transaksie | Netwerk24
Deur Vida Booysen 08 Maart 2017 11:12
Die ontbytkosgroep Pioneer Foods het 'n belang in Weetabix East Africa Bpk verkry.
Die finale jawoord is gegee vir ­Pioneer Foods se verkryging van 'n belang in Weetabix East Africa Bpk.
Die Suid-Afrikaanse voedselreus het Woensdag in 'n aankondiging op die JSE se nuusdiens, Sens, gesê die transaksie waarin hy 49,89% van die Keniaanse maatskappy Weetabix East Africa sal verkry, is "onvoorwaardelik deur die mededingingsowerheid van Kenia goedgekeur en daar is nou aan alle ander voorwaardes vir die transaksie voldoen".
Pioneer het in November verlede jaar aangekondig dat hy 'n voet in die deur in die mark vir ontbytkos in Oos-Afrika kan kry met dié transaksie.
Die gesamentlike onderneming word in vennootskap met die Britse Weetabix UK onderneem.
Pioneer het in Junie verlede jaar sy nuwe Bokomo-aanleg in Engeland geopen en in Augustus 'n ooreenkoms beklink om die aandelekapitaal van Streamfood Holdings, 'n Britse ontbytkosvervaardiger, vir £7,5 miljoen te verkry.
* Pioneer het Dinsdag ook aanduidings van 'n moontlike volgende verkryging gegee. In 'n Sens-omsigtigheidsverklaring aan sy aandeelhouers meld die maatskappy dat hy genader is om 'n "materiële transaksie te ondersoek wat 'n uitwerking op die aandeelprys van die maatskappy kan hê indien dit uitgevoer word".
Die verwagte korporatiewe aktiwiteit is in ooreenstemming met Pioneer Foods se strategiese rigting en die maatskappy ondersoek die meriete van die voorgestelde transaksie, lui die verklaring.